Elbussene inngår i en toårig pilot der tre operatører skal teste seks elbusser på tre linjer med tre ulike ladeteknologier.

Nobina skal kjøre 18 meters elektrisk leddbuss på linje 31 mellom Snarøya og Tonsenhagen, med lading på depot.

Norgesbuss skal kjøre elektrisk buss på linje 60 mellom Vippetangen og Grorud/Tonsenhagen, med lading på endeholdeplass.

Følg Dagsavisen Oslo på Facebook!

Unibuss skal kjøre elektrisk buss på linje 74 mellom Mortensrud og Vika, med lading på endeholdeplass.

Byråd for miljø- og samferdsel, Lan Marie Berg (MDG) gleder seg til bussene er på plass.

– Det er flott at vi nå får elbusser på plass i Oslo. Vi prøver nå ut tre ulike konsepter, for å se hva som passer best for Oslo i henhold til blant annet føre, terreng og temperaturer, sier byråd for miljø- og samferdsel, Lan Marie Berg til Dagsavisen.

I to år varer pilotprosjektet, før Ruter og Oslo kommune evaluerer satsingen.

– Vi har som mål at kollektivtransporten i Oslo skal være fossilfri innen 2020. Dette gjelder ikke bare busser, men også Nesoddbåtene og øyfergene, sier byråden.